የጸጥታው ምክር ቤት የአዲስ አበባ ቆይታው ውጤታማ እንደነበር ተገለጸ
የተባበሩት መንግስታት የጸጥታ ጥበቃው ምክር ቤት ከአፍሪካ ህብረት የሰላምና ደህንነት ምክር ቤት ጋር በመሆን 11ኛው የጋራ አመታዊ የምክክር ስብሰባ በስኬት መጠናቀቁን የተባበሩት መንግስታት የጸጥታ ጥበቃው ምክር ቤት የወቅቱ ፕሬዝዳንትና የኢፌዲሪ ቋሚ መልዕክተኛ ዶክተር አምባሳደር ተቀዳ አለሙ ገልጸዋል፡፡የውጭ ጉዳይ ሚኒስቴር ቃል አቀባይ ጽ/ቤት ዛሬ ለዋልታ በላከው መግለጫ የተባበሩት መንግስታት የጸጥታ ጥበቃው ምክር ቤት የወቅቱ ፕሬዝዳንትና የኢፌዲሪ ቋሚ መልዕክተኛ ዶክተር አምባሳደር ተቀዳ አለሙ ከነሃሴ 30 እስከ ጳጉሜ 4 ቀን 2009 ዓ.ም የአዲስ አበባ ቆይታቸውን በሚመለከት  ለጸጥታ ምክር  ቤቱ ገለጻ አድርገዋል፡፡የውይይቱ ዋነኛ አላማ የሁለቱን ምክር ቤቶች ግንኙነት ማጎልበትና የጸጥታና የደህንነት ስራውን የበለጠ ማጠናከር መሆኑን የጠቆሙት አምባሳደር ተቀዳ፤ የተባበሩት መንግስታት የጸጥታ ጥበቃው ምክር ቤት ከአፍሪካ ህብረት የሰላምና ደህንነት ምክር ቤት ጋር በመሆን 11ኛው የጋራ አመታዊ የምክክር ስብሰባ በስኬት መጠናቀቁን አስታውቀዋል ፡፡ምክር ቤቶቹ፣ በአፍሪካ አህጉር በተለይም በሶማሊያ፣ ደቡብ ሱዳንና ቻድ ሃይቅ ተፋሰስ ላይ ባሉት የሰላምና ጸጥታ ጉዳዮች ላይ ዝርዝር ውይይት ማካሄዳቸውንና  የመፍትሄ አቅጣጫም ማስቀመጣቸውን በዝርዝር አብራርተዋል፡፡የአፍሪካ ህብረት ሰላምና ጸጥታ መዋቅር የፋይናንስ ምንጭም የውይይቱ አካል እንደነበር አንስተዋል::ጠቅላይ ሚኒስትር ሃይለማርያም ደሳለኝ የምክር ቤቱን አባላት በማግኘት ማወያየታቸውንና በጎረቤት አገሮች ያለውን ወቅታዊ ሁኔታ በተለይም በሶማሊያና ደቡብ ሱዳን ጉዳይ ላይ ገለጻ ማድረጋቸውን አምባሳደሩ ጠቁመዋል፡፡ዶክተር አምባሳደር ተቀዳ፣ የሁለቱ ምክር ቤቶች የጋራ ምክክር ስብሰባ በተቃና ሁኔታ እንዲጠናቀቅ ከዝግጅት ጊዜ ጀምሮ እስከ ፍጻሜው ድረስ አስተዋጽኦ ላበረከቱ የባለድርሻ አካላት ምስጋናቸውን አቅርበዋል ፡፡አገራችን የወሩ የተ.መ.ድ የፀጥታ ጥበቃው ም/ቤት ፕሬዝዳንት መሆኗ ይታወቃል ፡፡